ഈ മാറ്റം സ്വപ്നങ്ങളില് മാത്രം തിരുവനന്തപുരം വിമാനത്താവള നടത്തിപ്പ് ഏറ്റെടുത്ത അദാനി ഗ്രൂപ്പ് മാത്രമല്ല, സംസ്ഥാന സര്ക്കാര് കൂടി കനിയാതെ നിലവില് യാത്രക്കാര് അനുഭവിക്കുന്ന പ്രശ്നങ്ങള്ക്ക് പരിഹാരം കാണാനാകില്ല. നടത്തിപ്പ് കൈമാറ്റത്തിനെതിരെ സര്ക്കാര് സുപ്രീംകോടതിയെ സമീപിച്ചിട്ടുണ്ടെങ്കിലും വിമാനത്താവള വികസനത്തിനായി ഭൂമി ഏറ്റെടുത്തു നല്കുന്നതടക്കമുള്ള നടപടികളില് തീരുമാനം ഉണ്ടായില്ലെങ്കില് യാത്രക്കാര്ക്ക് തുടര്ന്നും ദുരിതം ചുമക്കണം. വിമാനത്താളത്തില് യാത്രക്കാര് ആഗ്രഹിക്കുന്ന മാറ്റങ്ങള് ഇവയാണ്. വിമാനത്താവളത്തിന്റെ അടുത്ത ഘട്ടത്തിലേയ്ക്കുള്ള വികസനത്തിനായി സംസ്ഥാന സര്ക്കാര് ഭൂമി ഏറ്റെടുത്തു നല്കേണ്ടത് അത്യാവശ്യമാണ്. അദാനി ഗ്രൂപ്പിന് വിമാനത്താവള നടത്തിപ്പ് കൈമാറിയതിന് സംസ്ഥാന സര്ക്കാര് എതിരാണെങ്കിലും സ്ഥലം ഏറ്റെടുപ്പ് നടപടികളുമായി മുന്നോട്ടു പോകുമെന്നാണ് സര്ക്കാര് വൃത്തങ്ങള് നല്കുന്ന സൂചന. എന്നാല്, സുപ്രീംകോടതിയിലെ കേസില് തീരുമാനമാകും വരെ ഇതു നീളുമോ എന്ന ആശങ്കയുണ്ട്. കൊച്ചിയില് സര്വീസ് നടത്തുന്നതിന്റെ നാലിലൊന്നു വിമാനങ്ങള് പോലും ഇപ്പോള് തിരുവനന്തപുരത്തു സര്വീസ് നടത്തുന്നില്ല. യൂസര് ഫീസ് കുറയ്ക്കുകയോ പൂര്ണമായി ഒഴിവാക്കുകയോ ചെയ്യാത്തതാണ് ഇതിനു പ്രധാന കാരണം. ഗള്ഫ് രാജ്യങ്ങളിലേയ്ക്കു മാത്രമാണ് തിരുവനന്തപുരത്തു നിന്നു നേരിട്ടു വിമാനങ്ങള്. മറ്റു രാജ്യങ്ങളിലേയ്ക്കു പറക്കാന് മുംബൈ, ദുബായ്, കൊളംബോ വഴിയൊക്കെ പോകേണ്ട അവസ്ഥയാണ്. പ്രായമേറിയവരും അപരിചിതരുമായ യാത്രക്കാര്ക്ക് ചെക്ക് ഇന് ചെയ്യാനും മറ്റുമുള്ള സഹായത്തിനായി മീറ്റ് ആന്ഡ് ഗ്രീറ്റ് സംവിധാനം രാജ്യത്തെ മിക്കവാറും എല്ലാ വിമാനത്താവളങ്ങളിലുമുണ്ട്. തിരുവനന്തപുരത്തു നിന്നു പോകുന്ന രാജ്യാന്തര യാത്രക്കാര്ക്കു പോലും ഇൗ സൗകര്യമില്ല. ഇതിനു വേണ്ട നടപടി സ്വീകരിക്കേണ്ടത് അത്യാവശ്യമാണ്. അടച്ചിട്ടിരുന്ന ഡ്യൂട്ടി ഫ്രീ ഷോപ്പ് തുറന്നെങ്കിലും ഇനി കൂടുതല് വിപുലീകരിക്കുകയും രാജ്യാന്തര നിലവാരം ഉറപ്പാക്കുകയും വേണം. കൊച്ചി, ഡല്ഹി വിമാനത്താവളങ്ങള്ക്കു സമാനമായി കൂടുതല് ഷോപ്പിങ് സൗകര്യങ്ങളും ഒരുക്കണം. വിമാനത്താവളത്തിലേയ്ക്ക് എത്തുന്നവര് തിരക്കുള്ള സമയങ്ങളില് പാര്ക്കിങ്ങിനായി ക്യൂ നില്ക്കേണ്ട അവസ്ഥയുണ്ട്. ഇതു കാരണം സമയം നഷ്ടമാകുകയും പാര്ക്കിങ് ചാര്ജ് ഉയരുകയും ചെയ്യുന്നു. ഇതിനു പരിഹാരം വേണം. ഗ്രൗണ്ട് ഹാന്ഡ്ലിങ് ജീവനക്കാര്ക്ക് വളരെ പരിമിതമായ സൗകര്യങ്ങളാണ് വിമാനത്താവളത്തിലുള്ളത്. ആവശ്യത്തിന് ടോയ്ലറ്റ് സൗകര്യവും വിശ്രമമുറികളും ഇല്ല. മറ്റ് അടിസ്ഥാന സൗകര്യങ്ങള് വര്ധിപ്പിക്കുന്നതിന് ഒപ്പം എല്ലാ വിഭാഗം ജീവനക്കാരുടെ പ്രശ്നങ്ങള്ക്കും പരിഹാരം വേണം.